Na podlagi določil Zakona o javnih financah (Ur. l. RS, št. 79/99 in spremembe), sprejetega proračuna Občine Postojna za leto 2015 (Ur. list RS štev. 97/2014 z dne 23.12.2014), Pravilnik a o dodeljevanju finančnih spodbud za pospeševanje razvoja podjetništva v občini Postojna za obdobje 2015-2020 (Ur. list RS št. 67/2015), Mnenja Ministrstva za finance o skladnosti sheme de minimis pomoči » Dodeljevanje finančnih spodbud za pospeševanje razvoja podjetništva v občini Postojna M002-5883512-2015 ) Občina Postojna (v nadaljevanju občina) objavlja

**JAVNI RAZPIS ZA DODELJEVANJE FINANČNIH SPODBUD ZA POSPEŠEVANJE RAZVOJA PODJETNIŠTVA V OBČINI POSTOJNA 2015**

1. **PREDMET JAVNEGA RAZPISA**

**Predmet javnega razpisa** je dodelitev proračunskih sredstev za spodbujanje razvoja gospodarstva na območju občine Postojna.

V letu 2015 bodo sredstva namenjena naslednjim ukrepom:

**Ukrep 1:** **Spodbujanje odpiranja novih delovnih mest in samozaposlovanja**

**Namen razpisa**:

* Spodbujanje odpiranja novih delovnih mest z zaposlovanjem novih delavcev ali samozaposlitvijo ter s tem prispevati k manjši brezposelnosti na območju občine Postojna.

1. **VIŠINA SREDSTEV**

**Višina razpisanih sredstev javnega razpisa je 11.900,00 EUR .**

V proračunu Občine Postojna so za navedena ukrepa zagotovljena sredstva na proračunski postavki 114002 Subvencije in državne pomoči v gospodarstvu v višini 11.900,00 EUR.

Sredstva se na podlagi tega razpisa se dodeljujejo skladno z Uredbo Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči »de minimis« (Uradni list EU L 352, 24.12.2013).

Skupni znesek pomoči, dodeljene enotnemu podjetju na podlagi pravila »de minimis«, ne sme presegati 200.000,00 EUR v obdobju zadnjih treh proračunskih let, ne glede na obliko ali namen pomoči ter ne glede na to, ali se pomoč dodeli iz sredstev države, občine ali Unije (v primeru podjetij, ki delujejo v komercialnem cestnem tovornem, znaša zgornja dovoljena meja pomoči 100.000,00 EUR).

Višina sredstev, ki se dodeli posameznemu upravičencu, je odvisna od rezultatov ocenjevanja prejetih popolnih vlog, višine zaprošenih sredstev s strani upravičenca ter višine razpoložljivih sredstev. Maksimalna višina sofinanciranja je opredeljena v okviru ukrepa.

1. **UPRAVIČENCI**

Upravičenci po tem razpisu so:

* samostojni podjetniki ter
* mikro in male gospodarske družbe, registrirane po Zakonu o gospodarskih družbah (ZGD-1).

Za ugotavljanje velikosti posamezne gospodarske družbe se uporablja veljavna opredelitev velikosti podjetij EU, ki velja za področje državnih pomoči:

* Mikro podjetje je podjetje, ki ima manj kot 10 zaposlenih in ima letni promet in/ali letno bilančno vsoto, ki ne presega 2 milijona EUR. Enako velja za mikro enotno podjetje.
* Malo podjetje je podjetje, ki ima manj kot 50 zaposlenih in ima letni promet in/ali letno bilančno vsoto, ki ne presega 10 milijonov EUR. Enako velja za enotno malo podjetje.

Enotno podjetje pomeni vsa podjetja, ki so med seboj najmanj v enem od naslednjih razmerij:

1. podjetje ima večino glasovalnih pravic delničarjev ali družbenikov drugega podjetja,
2. podjetje ima pravico imenovati ali odpoklicati večino članov upravnega, poslovodnega ali nadzornega organa drugega podjetja,
3. podjetje ima pravico izvrševati prevladujoč vpliv na drugo podjetje na podlagi pogodbe, sklenjene z navedenim podjetjem, ali določbe v njegovi družbeni pogodbi ali statutu,
4. podjetje, ki je delničar ali družbenik drugega podjetja, na podlagi dogovora z drugimi delničarji ali družbeniki navedenega podjetja samo nadzoruje večino glasovalnih pravic delničarjev ali družbenikov navedenega podjetja.

Podjetja, ki so v katerem koli razmerju iz točk (a) do (d) prejšnjega odstavka tega poglavja preko enega ali več drugih podjetij, prav tako veljajo za enotno podjetje.

1. **SPLOŠNA DOLOČILA OZIROMA POGOJI UPRAVIČENOSTI**

Splošna določila, ki veljajo ne glede na ukrep, opredeljen v tem razpisu, so:

* upravičenci so podjetja, katerih sedež je v občini Postojna ali katerih naložba bo izvedena na območju občine Postojna
* v primeru, da je upravičenec fizična oseba, mora imeti prijavljeno stalno bivališče na območju občine Postojna in mora svojo naložbo izvesti na območju občine Postojna,
* do pomoči so upravičeni le upravičenci, opredeljeni v okviru ukrepa,
* upravičenec lahko kandidira samo za izvedbo naložbe, upravičene po tem razpisu, katero lahko izvede v celoti in v skladu z veljavnimi predpisi,
* pomoč se dodeli na podlagi vloge, opredeljene z javnim razpisom,
* naložba, za katero se dodeli pomoč, se mora uporabljati ali ostati v lasti upravičenca vsaj 2 leti od dokončanja naložbe, razen če ni v okviru posameznega ukrepa določeno drugače,
* naložba, za katero se dodeli pomoč, se ne sme uporabljati v nasprotju z namenom dodelitve sredstev,
* če je prejemnik za iste upravičene stroške prejel ali namerava prejeti tudi drugo državno pomoč, skupni znesek prejete pomoči ne sme preseči dovoljenih intenzivnosti državnih pomoči,
* upravičenec, ki pridobi pomoč na podlagi tega razpisa, mora voditi predpisano dokumentacijo, določeno z javnim razpisom in s sklenjeno pogodbo o dodelitvi sredstev, ter jo hraniti vsaj še 5 let po izvedenem zadnjem izplačilu.

Do prejema pomoči po tem razpisu niso upravičena podjetja oziroma fizične osebe:

* ki so v stečajnem postopku, postopku prisilne poravnave ali likvidacije,
* ki so že prejela državno pomoč po tem ali predhodnih razpisih in naložbe oziroma storitve niso izvedla v skladu s podpisano pogodbo,
* ki so že koristila pomoč za posamezne namene do višine, ki jo omogočajo posamezna pravila državnih pomoči,
* ki nimajo pravočasno in v celoti izpolnjenih pogodbenih obveznosti do Občine Postojna s predhodnih javnih razpisov, če so na njih sodelovala,
* ki nimajo poravnanih vseh zapadlih obveznosti,
* ki so v postopku obravnave kršenja delovne zakonodaje ali so bili v preteklih 3 letih kaznovani za storitev prekrška s področja delovne zakonodaje,
* ki so v postopku obravnave kršenja okoljevarstvene zakonodaje ali so bili v preteklih 3 letih kaznovani za storitev prekrška s področja okoljevarstvene zakonodaje,
* podjetja iz sektorja ribištva in akvakulture,
* podjetja, ki delujejo na področju primarne proizvodnje kmetijskih proizvodov iz seznama v Prilogi I k Pogodbi o ustanovitvi Evropske skupnosti,
* podjetja, ki delujejo na področju predelave in trženja kmetijskih proizvodov iz seznama v Prilogi I k Pogodbi v naslednjih primerih:
  + če je znesek pomoči določen na podlagi cene ali količine zadevnih proizvodov, ki so kupljeni od primarnih proizvajalcev ali jih zadevna podjetja dajo na trg,
  + če je pomoč pogojena s tem, da se delno ali v celoti prenese na primarne proizvajalce.

Državna pomoč ne sme biti:

* namenjena izvozu oz. z izvozom povezanim dejavnostim v tretje države ali države članice, kot je pomoč, neposredno povezana z izvoženimi količinami, z ustanovitvijo in delovanjem distribucijske mreže ali drugimi tekočimi izdatki, povezanimi z izvozno dejavnostjo,
* pogojena s prednostno rabo domačih proizvodov pred uvoženimi,
* namenjena za nabavo vozil za prevoz tovora v podjetjih, ki opravljajo komercialni cestni tovorni prevoz.

Vlagatelji morajo pri prijavi na ta razpis upoštevati določbe Zakona o integriteti in preprečevanju korupcije - ZIntPK-UPB2, Ur.l. RS, št. [69/2011](http://www.uradni-list.si/1/objava.jsp?urlid=201169&stevilka=3056)).

1. **UKREP**

**Ukrep 1: Spodbujanje odpiranja novih delovnih mest in samozaposlovanja**

**Namen ukrepa:** spodbujanje odpiranja novih delovnih mest z zaposlovanjem novih delavcev ali samozaposlitvijo ter s tem prispevati k manjši brezposelnosti na območju občine Postojna.

**Predmet pomoči:**

* sofinanciranje samozaposlovanja,
* sofinanciranje zaposlovanja novih delavcev,

**Upravičenci:**

* samostojni podjetniki ter mikro in male gospodarske družbe, registrirane po Zakonu o gospodarskih družbah (ZGD-1),
* fizične osebe.

**Pogoji:**

* delovno mesto, za katerega se dodeli finančna pomoč, se mora ohraniti vsaj 2 leto,
* nova zaposlitev mora pomeniti povečanje skupnega števila zaposlenih nad najvišje stanje v zadnjih 12 mesecih (upoštevajo se podatki iz bilančnega poslovanja v preteklem letu),
* realizacija samozaposlitve ali odpiranje novega delovnega mesta mora biti izvedena na območju občine Postojna,
* za novo odprto delovno mesto se šteje zaposlitev registrirane brezposelne osebe s stalnim ali začasnim bivališčem na območju Območne enote Zavoda za zaposlovanje Postojna, prijavljene na zavodu za zaposlovanje najmanj 1 mesec pred zaposlitvijo na delovno mesto, ki je predmet prijave na razpis. V kolikor je bila registrirana brezposelna oseba vključena v program javnih del, je lahko prijavljena v evidenci brezposelnih oseb na zavodu za zaposlovanje manj kot mesec dni pred zaposlitvijo, ki je predmet prijave na razpis,
* za novo odprto delovno mesto se šteje tudi zaposlitev iskalca prve zaposlitve - osebe, ki ima stalno bivališče v občini Postojna in se je pred to zaposlitvijo šolala (uradno vpisana v evidence izobraževalnih ustanov pred to zaposlitvijo) in je to njena prva zaposlitev (ni bila registrirana kot brezposelna oseba, vpisana le v izobraževalne programe – dokazilo o vpisu),
* prednost imajo nezaposlene osebe, ki imajo stalno prebivališče na območju občine Postojna. Zaposlitev se dokazuje z overjeno fotokopijo podpisane pogodbe o zaposlitvi ter potrjenim M1/M2 obrazcem,
* za samozaposlitev se šteje zaposlitev osebe, ki ima prijavljeno stalno bivališče na območju občine Postojna in je registrirala gospodarsko družbo ali zadrugo, v kateri je sama zaposlena (ima sklenjeno pogodbo o zaposlitvi za upoštevan delovni čas) oziroma se je registrirala kot samostojni podjetnik in plačuje prispevke za delovno dobo za upoštevan delovni čas. Oseba mora ostati samozaposlena 2 leti po prejemu pomoči po tem razpisu za upoštevan delovni čas. Samozaposlena oseba ne sme imeti sklenjene pogodbe o zaposlitvi pri drugem poslovnem subjektu. Namera po samozaposlitvi se dokazuje s pripravljenim poslovnim načrtom, dokazilom o registraciji podjetja ter potrjenim obrazcem M1/M2,
* v primeru, da novo zaposleni delavec postane brezposeln iz kateregakoli razloga pred potekom 2 let, mora prejemnik sredstev v roku 30 dni od prenehanja zaposlitve zaposliti novega delavca, ki ustreza v tem razpisu opredeljenim pogojem. V nasprotnem primeru mora prejemnik dodeljenih sredstev le-ta vrniti. Rok za vračilo sredstev je 30 delovnih dni od dneva prejema poziva,
* za vsakega na novo zaposlenega je potrebno predložiti svojo vlogo.

**Upravičeni stroški:**

* stroški za realizacijo samozaposlitve v višini do 3 minimalnih mesečnih plač,
* stroški za odpiranje novega delovnega mesta v višini do 3 minimalnih mesečnih plač.

Minimalna mesečna plača je objavljena v Uradnem listu RS št 6/2015 in znaša od 1.1.2015 790,73 EUR.

Zgornje kategorije upravičenih stroškov so upravičene le, če so nastale in bodo plačane v obdobju od 1.1.2015 do 15.11.2015. Skrajni rok za koriščenje sredstev po tem razpisu je 10.12.2015.

**Višina sofinanciranja:**

* okvirna višina sredstev za ta ukrep je 11.900,00 EUR. Od tega je za sofinanciranje zaposlovanja novih delavcev namenjenih 5.950,00 EUR, za sofinanciranje samozaposlovanja pa je namenjenih 5.950,00 EUR. V primeru, da je po prvem odpiranju in dodelitvi sredstev povpraševanje po sredstvih za namen zaposlovanja novih delavcev večje kot povpraševanje po sredstvih za namen samozaposlovanja ali obratno, se lahko sredstva prerazporedijo na namen, kjer je povpraševanje večje.
* sofinanciranje upravičenih stroškov do 100%, vendar največ 2.372,19 EUR / delovno mesto.

**Instrument dodeljevanja sredstev:**

* dotacije.

**Omejitve:**

* prijavitelj lahko v okviru tega ukrepa predloži največ 2 vlogi,
* najvišja dodeljena višina sredstev na upravičenca se določi z javnim razpisom,
* ne upošteva se zaposlitev osebe, ki je bila že zaposlena v tem podjetju ali pri njegovih povezanih pravnih ali fizičnih osebah (v enotnem podjetju) in so bila za njeno zaposlitev že dodeljena finančna sredstva iz občinskih ali drugih javnih virov sredstev v zadnjih treh letih,
* ne upošteva se samozaposlitev osebe, v kolikor so bila za njeno samozaposlitev že dodeljena finančna sredstva iz občinskih ali drugih javnih virov sredstev v zadnjih treh letih,
* ne upošteva se zaposlitev ali samozaposlitev registrirane brezposelna osebe, ki je imela zadnjo zaposlitev pri upravičencu ali njegovih povezanih podjetjih.

**Dokazila:**

* **Odpiranje novega delovnega mesta**: overjena fotokopija podpisane pogodbe o zaposlitvi, kopija potrjenega M1/M2 obrazca, potrdilo Zavoda RS za zaposlovanje, da je bila zaposlena oseba registrirana v evidenci brezposelnih oseb najmanj 1 mesec pred zaposlitvijo na delovno mesto, ki je predmet prijave na razpis oziroma manj kot mesec dni pred zaposlitvijo, v kolikor je bila zaposlena oseba vključena v program javnih del ali dokazilo o vpisu v izobraževalne programe, v kolikor gre za zaposlitev iskalca prve zaposlitve in potrdilo o invalidnosti (v kolikor je zaposleni invalidna oseba),
* **Samozaposlitev:** dokazilo o registraciji podjetja, kopija potrjenega M1/M2 obrazca, potrdilo ZRSZ, da prijavitelj ni vključen v aktivno politiko zaposlovanja, potrdilo o invalidnosti (v kolikor je zaposleni invalidna oseba), pripravljen poslovni načrt.

1. **ROK IN NAČIN DOSTAVE VLOG**

Prosilci oddajo vloge na predpisanih razpisnih obrazcih skupaj s predpisano dokumentacijo v sprejemni pisarni Občine Postojna ali pošljejo po pošti na naslov: Občina Postojna, Ljubljanska cesta 4, 6230 Postojna.

Rok za oddajo vlog je **30.10.2015.** Upoštevale se bodo le vloge, ki jih bomo prejeli do **30.10.2015.** Če je vloga poslana priporočeno po pošti, se za dan vložitve vloge šteje dan oddaje na pošto, če pa je vloga poslana z navadno pošto ali oddana osebno v sprejemni pisarni Občine Postojna, mora prispeti najpozneje do **30.10.2015.**

Vloga mora biti speta in oddana v zaprti ovojnici ter ustrezno označena. V kolikor oddajate več vlog v okviru enega ukrepa, so le-te lahko posredovane v 1 ovojnici, vendar morajo biti vloge spete. Na sprednji strani posamezne ovojnice mora biti izpisano:

**»NE ODPIRAJ – JAVNI RAZPIS – GOSPODARSTVO 2015 – UKREP 1«.**

Na hrbtni strani ovojnice (oz. v levem zgornjem kotu na prednji strani) morajo biti navedeni podatki o vlagatelju: naziv in naslov.

Nepravilno oz. nepopolno označene ovojnice bodo s sklepom zavržene.

1. **OBRAVNAVA VLOG**

Postopek javnega razpisa bo vodila Komisija za izvedbo postopka javnega razpisa za dodeljevanje finančnih spodbud za pospeševanje razvoja podjetništva v občini Postojna 2015(v nadaljevanju Komisija), ki jo imenuje župan.

Komisija bo obravnavala le pravočasne in pravilno označene vloge za razpisne namene.

Odpiranje vlog bo izvedeno v roku 8 dni od roka za oddajo vlog. Odpiranje vlog ni javno.

Vloge, ki jih ne bo vložila upravičena oseba ali vloge, ki ne bodo pravočasne, bodo s sklepom zavržene.

Komisija bo opravila pregled prispelih vlog in jih ocenila na podlagi pogojev in meril, ki so navedeni v javnem razpisu. Prijavitelji, katerih vloge na razpis ne bodo popolne, bodo s strani občine v roku 5 delovnih dni od dneva odpiranja vlog pisno pozvani, naj vloge dopolnijo. Rok za dopolnitev vloge ne sme biti daljši od 8 dni. Nepopolne prijave, ki jih prosilci do naknadnega roka ne bodo dopolnili, bodo s sklepom zavržene, neustrezno dopolnjene pa zavrnjene.

Pred ocenjevanjem vlog bo Komisija preverila, če je prijava v skladu s splošnimi določili in pogoji tega javnega razpisa. V primeru, da prijava ne bo ustrezala splošnim pogojem in določilom, vloga ne bo dana v ocenjevanje in bo s sklepom zavrnjena.

Komisija bo pripravila predlog višine sofinanciranja, ki ga bo predložila organu občine, pristojnemu za gospodarstvo. Pristojni organ občine bo po sprejeti odločitvi izdal odločbe, s katerimi se določi razporeditev razpisanih sredstev, in sicer najpozneje v roku 30 dni od odpiranja vlog.

Pritožbo na odločbo, izdano v okviru tega razpisa, lahko prejemnik poda županu Občine Postojna v roku 15 dni od prejema odločbe. Župan bo o pritožbi odločil v roku 15 dni. Vložena pritožba ne zadrži podpisa pogodb z ostalimi izbranimi prejemniki sredstev.

Občina bo s prejemniki sredstev sklenila pogodbe, s katero bodo podrobneje urejeni način in pogoji koriščenja dodeljenih sredstev**.** Če se prejemnik pozitivne odločbe v roku 8 dni ne odzove na poziv za podpis pogodbe, se šteje, da je odstopil od zahteve za pridobitev sredstev tega razpisa.

**V primeru, da sredstva, določena v 2. točki tega razpisa, po roku za oddajo vlog na posameznem ukrepu niso v celoti porabljena in na drugem ukrepu znesek sofinanciranja upravičenih vlog presega razpoložljiva sredstva, se lahko ostanek sredstev prerazporedi na ukrep, kjer sredstev primanjkuje.**

**V primeru, da sredstva, določena v 2. točki tega razpisa, po izvedbi razpisa niso v celoti porabljena, je razpis odprt do porabe sredstev, vendar najdlje kot do 15.11.2015.**

1. **DODATNE INFORMACIJE**

Vse dodatne informacije v zvezi z javnim razpisom zainteresirani dobijo na Občini Postojna kontaktna oseba Tatjana Rolih, – telefon: 05 7280-789, elektronski naslov – tatjana.rolih@postojna.si

Datum: 8.10.2015

Številka: 110-11/2015

**Igor Marentič**

**župan**